Deputatul PSD Cătălin Rădulescu susţine că preşedintele Klaus Iohannis „nu este român get-beget”, ci „este neamţ sas din România”, iar 88% dintre români sunt „români get-beget”.

Foto: Inquam Photos / Octav Ganea

„Nu este un român get-beget (Klaus Iohannis - n.r.), este neamţ sas din România şi asta este o problemă pe care eu sper că românii, în decembrie, o vor rezolva de data asta. Români care suntem cred că 86 sau 88%, români, români get-beget... Cred că românii îşi doresc un preşedinte român, un preşedinte care să fie de echilibru, să medieze, să nu îşi mai dorească mitinguri, scandaluri în România, ci să stea să discute cu Guvernul”, a declarat, luni, Cătălin Rădulescu la Parlament.

El speră că „românii vor alege un român-român, care să fie în primul rând patriot, un român care să nu îşi dorească niciodată să vină Timmermans sau Junker să penalizeze România sau să ceară activarea unui articol (din Tratatul UE - n.r.) de un anumit gen”.

Rădulescu vrea ca Iohannis „să îşi piardă mandatul şi să fie incriminat penal pentru multe lucruri pe care le-a făcut”.

„Iohannis nu a fost bun şi nu e bun absolut deloc. Românii o să îl penalizeze la un moment dat, când va fi momentul acesta, foarte rapid, şi o să punem un român patriot. Eu sper ca acest domn să îşi piardă mandatul şi să fie incriminat penal pentru multe lucruri pe care le-a făcut. Pentru că trebuie să răspundă de la case până la multe lucruri pe care le-a făcut în această perioadă. (...) Trebuia să fie un om de echilibru, un om care să medieze, un om care să nu accepte ce s-a întâmplat. Un om care să nu ceară să se facă mitinguri din prima zi în care noi am luat puterea, să nu şantajeze Guvernul, să nu şantajeze Parlamentul, să nu facă scrisori sau să facă discuţii cu europenii ca să dea sancţiuni unui stat, pentru că face parte şi dânsul din stat”, a spus deputatul social-democrat.

Sursa: Agerpres